מבצע דוגו

מבצע דוגו הוא מנהג אכילת פלאפל בתאריך 18 בינואר, יום יציאת צעדת המוות מאושוויץ. מקור "מבצע דוגו" במנהג פרטי של ניצול השואה דוד לייטנר ("דוגו").

מקור המנהג
ב-18 בינואר 1945 יצאה לדרך צעדת המוות מאושוויץ. מעל 60,000 אסירים הוצעדו מערבה בהליכה כאשר מי שעוצר ומפסיק ללכת נורה למוות.

אחד מהצועדים היה דוד לייטנר, המכונה "דוגו", שהיה אז נער כבן 14. במהלך ההליכה כמעט והתייאש. בדמדומי עייפות, בין ערות לשינה הוא נזכר באמו, גולדה, שסיפרה לו בילדותו שבארץ ישראל יש לחמניות עגולות ("בילקלך") הצומחות על העצים. המחשבה על הבילקלך בארץ ישראל נתנה לו תקווה וכוח, ודוגו המשיך לצעוד.

זמן קצר לאחר עלייתו לארץ, דוגו טייל בשוק מחנה יהודה בירושלים, וראה כדורי פלאפל מיטגנים בשמן, שהזכירו לו את אותן "בילקלך". הוא החליט כי מדי שנה, ב-18 בינואר, יום יציאתו לצעדת המוות, הוא יאכל פלאפל כפי יכולתו עד להתפקע כדי לחגוג את היותו חי, שבע, ותושב ארץ ישראל, כפי שחלמה אמו.

הפצת מבצע דוגו 
בשנת 2016 בית העדות יזם את "מבצע דוגו", והציע לציבור להצטרף למנהגו הפרטי של דוגו. מאז, מצטרפים מדי שנה המונים למנהג הפלאפל של דוגו. בית העדות הזמין אנשים מכל הארץ והעולם לאכול פלאפל באותו התאריך, ב-18 בינואר, ולהעלות את התמונות לרשתות החברתיות.

שירות בתי הסוהר מגיש פלאפל בחדרי האוכל באותו היום. בתי ספר רבים ברחבי הארץ והעולם לומדים באותו היום על צעדת המוות. משתתפים נוספים: משרדי ממשלה ושגרירויות, מקומות עבודה, חברות הסעדה, תנועות נוער, קהילות ויחידים.

ב-2019 השתתף נשיא המדינה ראובן ריבלין במבצע דוגו. ב-2020 השתתף הרמטכ"ל אביב כוכבי באכילת פלאפל עם דוגו.

חייו של דוד לייטנר 
דוד לייטנר (דוגו) נולד בנירג'האזה שבהונגריה בשנת 1930 להוריו מאיר וגולדה, בעלי חנות מכולת מקומית. בפסח 1944 הועבר דוגו עם משפחתו לגטו שהוקם בנירג'האזה, ולאחר זמן קצר שולחה המשפחה למחנה אושוויץ. דוגו נותק ממשפחתו, אך הצליח לשרוד את תלאות המחנה. הצעדה הסתיימה במחנה מאוטהאוזן, ואחריה הועבר לייטנר למחנה גונסקירכן, משם השתחרר.

דוגו עלה ארצה והיה ממייסדי מושב ניר גלים. בתו היא הסופרת זהבה קור ונכדתו היא העיתונאית מוריה קור. ב-2004 הדליק משואה בעצרת הממלכתית ביד ושם בערב יום הזיכרון לשואה ולגבורה. ב-27 ביולי 2023, ט' באב ה'תשפ"ג, בגיל 93, הלך לעולמו.

קישורים חיצוניים 
 
 
 נקמתו של ניצול השואה בתוכנית של אברי גלעד ברשת 13

הערות שוליים 

פלאפל
זיכרון השואה בישראל
אירועים בחודש ינואר